SL Uradni list Evropske unije L 292/21

ODLOČBA KOMISIJE

z dne 6. septembra 2004

o določitvi uvoznih pogojev za uvoz semena domačega goveda

(notificirano pod dokumentarno številko K(2004) 3364)

(Besedilo velja za EGP)

(2004/639/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 88/407/EGS z dne 14. junija 1988 o zahtevah za zdravstveno varstvo živali, ki veljajo za promet in uvoz semena domačega goveda v Skupnost (1), in zlasti člena 8(1), člena 10(2) in člena 11(2) Direktive,

ob upoštevanju naslednjega:

(1) Odločba Komisije 90/14/EGS (2) določa seznam tretjih držav, iz katerih se sme uvažati seme goveda.

(2) Odločba Komisije 91/277/EGS (3) določa ukrepe za varovanje zdravja v zvezi z uvozom globoko zamrznjenega semena domačega goveda iz Izraela.

(3) Odločba Komisije 94/577/ES (4) določa pogoje zdravstvenega varstva živali in veterinarsko certificiranje za uvoz govejega semena iz tretjih držav.

(4) Po spremembi Direktive 88/407/EGS z Direktivo Sveta 2003/43/ES (5) je treba preoblikovati tudi odločbe Komisije, ki se nanašajo na uvoz semena domačega goveda v Skupnost.

(5) Seznami centrov za zbiranje in shranjevanje, iz katerih države članice odobrijo uvoz semena s poreklom iz tretjih držav, so sestavljeni in posodobljeni v skladu s členom 9(1) Direktive 88/407/EGS, ki predvideva, da se da posodobljeno različico vseh seznamov na voljo javnosti. Ti seznami so na spletnem mestu http://europa.eu.int/comm/food/index_en.htm.

(6) Direktiva 2003/43/ES, ki spreminja Direktivo 88/407/EGS, določa, da mora biti od 1. januarja 2005 seme domačega goveda odvzeto, pripravljeno in shranjeno v skladu z novimi določbami, uvedenimi z Direktivo 2003/43/ES, da je primerno za uvoz.

(7) Vendar je ustrezno, da se dovoli nadaljnji uvoz zaloge semena domačega goveda v skladu z določbami Direktive 88/407/EGS, in sicer pred spremembo, uvedeno z Direktivo 2003/43/ES.

(8) Zato odstavek 2 člena 2 Direktive 2003/43/ES določa naslednje: — do 31. decembra 2004 države članice odobrijo uvoz semena domačega goveda, ki se odvzame, pripravi in shrani pred 31. decembrom 2004 in ki ima priloženo spričevalo v skladu z vzorcem, ki je bil določen že pred uvedbo sprememb z Direktivo 2003/43/ES, — po tem dnevu države članice ne odobrijo uvoza semena domačega goveda v skladu z določbami, ki so veljale prej, razen če se seme odvzame, pripravi in shrani pred 31. decembrom 2004.

(9) Poleg tega je treba določiti tudi vzorec spričevala za uvoz semena domačega goveda, ki se odvzame, pripravi in shrani pred 31. decembrom 2004 in ki je namenjeno za uporabo od 1. januarja 2005.

(10) Primerneje je, da se zbere vse informacije, ki se nanašajo na uvoz semena domačega goveda (seznam pooblaščenih tretjih držav, veterinarske zahteve, ki se uporabljajo za uvoz, in seznam centrov, odobrenih v navedenih tretjih državah) v enem zakonu, ter se ustrezno razveljavijo odločbe 90/14/EGS, 91/277/EGS in 94/577/ES.

(11) Ukrepi, predvideni v tej odločbi, so v skladu z mnenjem Stalnega odbora za živilsko verigo in zdravje živali –

SPREJELA NASLEDNJO ODLOČBO:

Člen 1

1. Države članice odobrijo uvoz iz tretjih držav, ki so navedene v Prilogi I, in sicer uvoz semena domačega goveda, ki izpolnjuje pogoje, določene v vzorcu veterinarskega spričevala za živali v delu 1 Priloge II, in ki ima takšno spričevalo priloženo in ustrezno izpolnjeno.

2. Toda od 1. januarja 2005 naprej odobrijo države članice uvoz iz tretjih držav, ki so navedene v Prilogi I, in sicer uvoz semena domačega goveda, ki se odvzame, pripravi in shrani pred 31. decembrom 2004, s čimer izpolnjuje pogoje, določene v vzorcu veterinarskega spričevala za živali v delu 2 Priloge II, in ki ima priloženo ustrezno izpolnjeno takšno spričevalo.

3. Seme iz odstavka 1 mora biti odvzeto po datumu, ko pristojni državni organi zadevnih tretjih držav odobrijo center za zbiranje.

Člen 2

Odločbe 90/14/EGS, 91/277/EGS in 94/577/ES se razveljavijo.

Člen 3

Ta odločba se uporablja od 18. septembra 2004.

Člen 4

Ta odločba je naslovljena na države članice.

V Bruslju, 6. septembra 2004 Za Komisijo David BYRNE Član Komisije

(1) UL L 194, 22.7.1988, str. 10. Direktiva, kakor je bila nazadnje spremenjena z Odločbo Komisije 2004/101/ES (UL L 30, 4.2.2004, str. 15).

(2) UL L 8, 11.1.1990, str. 71. Odločba, kakor je bila nazadnje spremenjena z Odločbo 2004/52/ES (UL L 10, 16.1.2004, str. 67).

(3) UL L 135, 30.5.1991, str. 60.

(4) UL L 221, 26.8.1994, str. 26. Odločba, kakor je bila nazadnje spremenjena z Odločbo 2004/52/ES.

(5) UL L 143, 11.6.2003, str. 23.

PRILOGA I Seznam tretjih držav, iz katerih države članice odobrijo uvoz semena domačega goveda Oznaka ISO Država AU Avstralija CA Kanada CH Švica NZ Nova Zelandija RO Romunija US Združene države Amerike